text: Acord marc de col·laboració entre l'Associació de la Producció Agrària Ecològica de Mallorca i la Universitat de les Illes Balears
  Palma, 7 d'octubre de 2016
  D'una part, el senyor Jaume Jaume Llabrés, amb document d'identitat núm. (...), president i representant de l'Associació de la Producció Agrària Ecològica de Mallorca (APAEMA), constituïda el juny de 2006 a l'empara de l'article 22 de la Constitució i que regula les seves activitats d'acord amb la Llei 1/2002, de 22 de març, i els seus Estatuts, amb CIF G57510737 i adreça fiscal al c/ d'en Veiet, 17, 07260 Porreres.
  I de l'altra, el senyor Llorenç Huguet Rotger, Rector Magnífic de la Universitat de les Illes Balears, com a representant d'aquesta, segons el que estableixen l'article 20.1 de la Llei orgànica 6/2001, de 21 de desembre, d'universitats, modificada per la Llei orgànica 4/2007, de 12 d'abril, i l'article 38.1.b del Decret 64/2010, de 14 de maig, pel qual s'aproven els Estatuts d'aquesta universitat.
  Que APAEMA és una associació que actua sense finalitats lucratives, amb caràcter desinteressat, que té com a objectiu principal disposar d'una plataforma per a la defensa i el foment del sector ecològic.
  Que APAEMA representa el sector agrari ecològic de l'illa de Mallorca, vetlla pel prestigi dels productes agroalimentaris ecològics produïts, elaborats o comercialitzats a Mallorca i defensa els operadors d'agricultura ecològica enfront de la competència deslleial, les contaminacions per deriva i totes les accions que puguin suposar un perjudici per a l'operador que s'ajusti a la normativa vigent en matèria agrària ecològica (CE 834/2007 i reglament d'aplicació 889/2008).
  Que per dur a terme les seves funcions fa difusió de la producció agrària ecològica i els seus productes (locals, de temporada i ecològics) i de la realització d'estudis o investigacions destinats a donar suport al sector i organitza reunions, cursos i conferèn-cies per tal de promoure el desenvolupament i la millora de les tècniques de l'agricultura ecològica.
  Que la UIB és una institució de dret públic al servei de la societat, amb personalitat jurídica i patrimoni propis, que desenvolupa les competències que expressament li atribueix la legislació vigent. Exerceix els drets reconeguts per l'ordenament jurídic per realitzar el servei públic de l'educació superior mitjançant la investigació, la docència i l'estudi i desenvolupa les funcions que li atribueix l'article 1 de la Llei orgànica 6/2001, de 21 de desembre, d'universitats (LOU).
  Aquest acord s'estableix per desenvolupar programes de col·laboració i d'estudi conjunts i l'intercanvi i la cooperació en els camps de la docència, formació d'estudiants, divulgació i investigació, en els termes que s'acordin de forma específica.
  De forma inicial es pretén posar en contacte el grup d'Apicultura Ecològica, format per membres d'APAEMA, amb el Laboratori de Zoologia del Departament de Biologia de la Universitat de les Illes Balears, per assolir la transferència de coneixement entre la Universitat de les Illes Balears i els apicultors ecològics de l'illa de Mallorca.
  La cooperació entre totes dues entitats pot incloure els punts següents:
  Seminaris, col·loquis, simposis
  APAEMA ofereix:
  Apiaris amb maneig ecològic arreu de l'illa de Mallorca.
  Pont entre la UIB i els apicultors ecològics professionals i no professionals.
  Plataforma per a difusió de la informació i/o nou coneixement generat a la Universitat en matèria d'interès apícola.
  El present acord marc entra en vigor el dia que se signi i té una validesa mínima de quatre anys, període que es renovarà automàticament. Les parts, de comú acord, poden proposar-ne la modificació o rescissió amb sis mesos d'antelació a la data prevista per fer-ho. En cas que l'acord marc es denunciï, es comprometen a acabar els projectes i els estudis que hi hagi en fase de realització.